‘প্রথম দফায় কুপোকাত, দ্বিতীয় দফায় দফারফা,’ ভোট দিয়েই বিজেপিকে নিশানা অভিষেকের

কলকাতা: সকাল সকাল ভোটাধিকার প্রয়োগ করলেন তৃণমূল কংগ্রেসের (TMC) সর্বভারতীয় সভাপতি অভিষেক বন্দ্যোপাধ্যায় (Abhishek Banerjee)। এদিন কলকাতার মিত্র ইনস্টিটিউটে ভোট (Assembly Election 2026) দেন ডায়মন্ডহারবারের সাংসদ। বুথ থেকে বেরিয়েই তিনি একযোগে বিজেপি (BJP) ও নির্বাচন কমিশনের (Election Commission) বিরুদ্ধে তোপ দাগেন। তাঁর অভিযোগ, কেন্দ্রীয় বাহিনী ও পুলিশ পর্যবেক্ষকেরা নিজেদের এক্তিয়ারের বাইরে গিয়ে কাজ করছে এবং সাধারণ মানুষকে ভয় দেখানোর চেষ্টা করছে।

অভিষেকের কথায়, “ভয় দেখিয়ে কোনও লাভ নেই। প্রথম দফাতেই বিজেপি কুপোকাত হয়েছে। দ্বিতীয় দফায় দফারফা হবে।” তিনি আরও দাবি করেন, কেন্দ্রীয় বাহিনী ধারাবাহিকভাবে এমন পদক্ষেপ নিচ্ছে, যা তাদের দায়িত্বের সীমার বাইরে। বিশেষ করে বাড়ি বাড়ি গিয়ে তল্লাশি চালানোর মতো ঘটনাকে তিনি গণতান্ত্রিক প্রক্রিয়ার পরিপন্থী বলে উল্লেখ করেন।

আরও পড়ুন: ‘বুথে বুথে ঘুরব,’ দ্বিতীয় দফার সকালে বেরিয়েই বললেন মমতা

মঙ্গলবার রাতে ভবানীপুরের কাউন্সিলর অসীম বসুর বাড়িতে কেন্দ্রীয় বাহিনীর তাণ্ডবের অভিযোগ নিয়েও সরব হন তিনি। অভিষেক বলেন, “লাগাতার মানুষকে ভয় দেখানোর চেষ্টা চলছে। কিন্তু এতে কোনও লাভ হবে না, উল্টে এর ফল ভুগতে হবে।”